**Manje je više**

**(Laička kolumnica [272])**

**Odgovornost za riječ**

Drugo čitanje treće vazmene nedjelje (1Iv 2, 1-5a) sokoli me da ovom kolumnicom ostvarim davnu zamisao. Spomenuto čitanje završava smjerokaznim apostolskim riječima: *A tko čuva riječ njegovu, u njemu je zaista savrešena ljubav Božja*.

Sretan sam čovjek! Živim od *riječi*! Ovo nisu floskule niti kićene retoričke figure. Kao *filolog* u svojevrsnoj sam *službi riječi* bez koje bi se o književnosti kao *umjetnosti riječi* malo znalo. Premda drukčije provenijencije od one koju navješćivanjem Božje Riječi obnašaju ministerijalni *svećenici*, i ova je služba koja me u Hrvatskoj i diljem svijeta duhovno povezuje s tisućama samoprijegornih kolegica i kolega obremenjena visokim stupnjem *odgovornosti* pred svima do kojih dopire ono što bilo kada napišemo ili (javno) izgovorimo. *Riječ*, kako ona Božja što „bijaše u početku“ tako i ova ljudska u svojoj lapidarnoj oštrini, oplemenjujućoj jezgrovitosti i bolnoj krhkosti, nerazdruživo je sljubljena s odgovornošću koja nas čini dragocjenim karikama ljudske zajednice.

Naslovnu sintagmu ovog laičkog promišljanja preuzimam iz predavanja što ga je višekratno u Zagrebu i drugdje na učiteljskim skupovima držao moj prijatelj iz školskih klupa i studentskih dana, **Pero Pažin**, samozatajni umirovljeni tiflopedagog i profesor hrvatskog jezika. On nam toplo poručuje:

*Ako smo čuli da "i nož može promašiti, a riječ nikada", ako smo shvatili koliku snagu može imati riječ, kakvi su njezini učinci, kolika je odgovornost za svaku riječ, što nam je činiti? Da zašutimo? A kako kada smo pozvani i poslani govoriti, poučavati, ali i svjedočiti svojim životom: voljeti sebe, svoj poziv, kolege i učenike. Moramo poučavati, ali se i dati poučiti, osluškivati riječ, birati najbolje riječi, pohranjivati ih u svom srcu, za njima žeđati i gladovati, njima zatrpati sve svoje prostore i čekati vrijeme sjetve. Treba voljeti one kojima govorimo: učenike, kolege, roditelje, ravnatelje.*

Svemogi Isukrste! Prožmi nas istinonosnom čestitošću, utemeljenom na časnoj odgovornosti za riječi koje u svakodnevici međusobno razmjenjujemo.

Sead Ivan Muhamedagić